MT Il-Ġurnal Uffiċjali tal-Unjoni Ewropea C 87/5

Sommarju eżekuttiv tal-Opinjoni tal-Kontrollur Ewropew għall-Protezzjoni tad-Data dwar il-Komunikazzjoni mill-Kummissjoni lill-Kunsill u lill-Parlament Ewropew dwar “L-armi tan-nar u s-sigurtà interna tal-UE: il-ħarsien taċ-ċittadini u t-tfixkil tat-traffikar illegali”

(It-test sħiħ ta’ din l-Opinjoni jista’ jinstab bl-Ingliż, bil-Franċiż u bil-Ġermaniż fuq il-websajt tal-KEPD http://www.edps.europa.eu)

2014/C 87/05

1. Introduzzjoni

1.1. Konsultazzjoni mal-KEPD

1. Fil-21 ta’ Ottubru 2013, il-Kummissjoni adottat il-Komunikazzjoni lill-Kunsill u lill-Parlament Ewropew dwar “L-armi tan-nar u s-sigurtà interna tal-UE: il-ħarsien taċ-ċittadini u t-tfixkil tat-traffikar illegali” (minn hawn ’il quddiem “il-Komunikazzjoni”) (1). Il-KEPD jilqa’ b’sodisfazzjon il-fatt li huwa ġie kkonsultat qabel l-adozzjoni tagħha u ngħata l-possibbiltà li jagħti kummenti informali lill-Kummissjoni.

1.2. Objettiv u kamp ta’ applikazzjoni tal-Komunikazzjoni

2. Il-Komunikazzjoni tistabbilixxi l-istrateġija tal-UE sabiex tindirizza t-traffikar tal-armi tan-nar illegali. F’dan ir-rigward, hija qed tipproponi politika integrata li tiffoka fuq erba’ prijoritajiet: — is-salvagwardja tas-suq leċitu għall-armi tan-nar ċivili; — it-tnaqqis tad-devjazzjoni tal-armi tan-nar f’idejn kriminali; — iż-żieda fil-pressjoni fuq is-swieq kriminali; — il-bini ta’ intelligence aħjar.

3. Sabiex jinkisbu dawn il-prijoritajiet, huma previsti kompiti differenti li xi wħud minnhom jistgħu jinvolvu l-ipproċessar ta’ dejta personali u, għaldaqstant, iħallu impatt fuq id-dritt tal-individwi għall-protezzjoni tad-dejta: — l-istabbiliment ta’ standard tal-UE dwar l-immarkar: id-dejta personali tista’ tkun parti mid-dejta mmarkata fuq arma tan-nar; — simplifikazzjoni tar-regoli għall-ħruġ ta’ liċenzji ta’ armi tan-nar u l-eventwalità li jiġu rikjesti verifiki mediċi u kriminali bħala kundizzjoni għax-xiri legali u s-sjieda ta’ kwalunkwe arma tan-nar. Il-verifiki mediċi jimplikaw l-ipproċessar tad-dejta dwar is-saħħa ta’ individwi. Id-dejta dwar is-saħħa hija dejta sensittiva skont it-tifsira tal-Artikolu 8 tad-Direttiva 95/46/KE, li tirrikjedi protezzjoni speċifika (2), u għaldaqstant hija soġġetta għal rekwiżiti iktar stretti ta’ protezzjoni tad-dejta. Il-verifiki kriminali jimplikaw l-ipproċessar ta’ dejta relatata ma’ reati, kundanni kriminali jew miżuri ta’ sigurtà u aċċess għal rekords kriminali, li jistgħu jitwettqu taħt il-kontroll ta’ awtorità uffiċjali (kif stipulat fl-Artikolu 8(5) tad-Direttiva 95/46/KE). — Ir-reġistrazzjoni u l-iskrinjar obbligatorji ta’ intermedjarji: il-ħolqien ta’ bażi ta’ dejta ġdida inkluż l-ipproċessar tad-dejta personali ta’ intermedjarji għandhom jirrispettaw il-prinċipji ewlenin tal-protezzjoni tad-dejta inkluża ġustifikazzjoni tal-bżonn għall-ħolqien tagħha u l-proporzjonalità tal-ipproċessar kif ukoll l-intrużjoni fil-privatezza; — l-esplorazzjoni ta’ soluzzjonijiet teknoloġiċi, bħal sensers bijometriċi meta d-dejta personali tiġi maħżuna fl-arma tan-nar sabiex jiġi evitat li tintuża minn persuni oħra li mhumiex is-sidien tagħha. L-ipproċessar ta’ dejta bijometrika huwa soġġett għal salvagwardji tal-protezzjoni tad-dejta u rekwiżiti ta’ sigurtà iktar stretti li se jiġu spjegati f’din l-Opinjoni; — il-promozzjoni ta’ kooperazzjoni transfruntiera sabiex jitwaqqfu l-pussess u ċ-ċirkolazzjoni illegali ta’ armi tan-nar permezz ta’ fost l-oħrajn, ġbir ikkoordinat u kondiviżjoni ta’ informazzjoni dwar reati li jinvolvu armi tan-nar li tinvolvi lill-pulizija, lill-gwardji transfruntiera u lill-awtoritajiet tad-dwana. L-aċċess għal bażijiet ta’ dejta tal-pulizija u tad-dwana huwa regolat b’mod strett kif qed jiġi mfakkar hawn taħt; — it-traċċabbiltà ta’ armi tan-nar użati minn kriminali sabiex dawn jiġu identifikati kif ukoll dawk li jakkwistaw l-arma tan-nar. Din il-miżura, jekk tinvolvi l-ipproċessar ta’ dejta personali, ikollha tipprovdi salvagwardji speċifiċi tal-protezzjoni tad-dejta; — il-ġbir ta’ dejta iktar preċiża u komprensiva dwar reati relatati ma’ armi tan-nar billi jintużaw b’mod konġunt għodod tal-IT eżistenti bħas-Sistema ta’ Informazzjoni ta' Schengen II, is-Sistema ta’ Informazzjoni Doganali, l-għodod tal-Europol għall-kondiviżjoni tal-informazzjoni u l-iArms, l-għodda tal-Interpol. Kif imsemmi hawn fuq l-aċċess għal bażi tad-dejta eżistenti tal-pulizija u tad-dwana huwa soġġett għal regoli stretti tal-protezzjoni tad-dejta.

4. Għalhekk, il-protezzjoni tad-dejta tidher bħala waħda mill-kwistjonijiet ewlenin derivati minn din il-Komunikazzjoni.

1.3. Objettiv u kamp ta’ applikazzjoni tal-Opinjoni

5. Minħabba l-intenzjoni tal-Kummissjoni li tippreżenta proposti leġiżlattivi fl-2015, il-KEPD f’din l-Opinjoni se jenfasizza u jispjega l-implikazzjonijiet tal-protezzjoni tad-dejta tal-miżuri previsti fil-Komunikazzjoni. Permezz ta’ dan, il-KEPD jixtieq jiżgura li l-aspetti tal-protezzjoni tad-dejta jiġu kkunsidrati kif dovut fi proposti leġiżlattivi futuri f’dan il-qasam. Għal dan il-għan, huwa se jfakkar il-qafas legali tal-UE għall-protezzjoni tad-dejta, se jagħti indikazzjonijiet dwar meta l-kunsiderazzjoni tiegħu hija l-iktar rilevanti u se jispeċifika l-konsegwenzi tal-konformità rikjesta, miżura b’miżura.

4. Konklużjonijiet

52. Il-KEPD jilqa’ b’sodisfazzjon li l-Komunikazzjoni ssemmi li l-miżuri ppjanati se jiġu implimentati b’konformità sħiħa mad-drittijiet għall-privatezza u għall-protezzjoni ta’ dejta personali. Madankollu, huwa jenfasizza li l-ipproċessar tad-dejta personali għandu jiġi rifless fi stadju bikri tal-proċess leġiżlattiv u preferibbilment ukoll fl-istadju meta l-Kummissjoni tadotta komunikazzjonijiet. Dan għandu jgħin sabiex jiġi żgurat li kwistjonijiet tal-protezzjoni tad-dejta jiġu identifikati b’mod suffiċjenti minn qabel, sabiex il-miżuri li għandhom jiġu adottati jkunu jikkonformaw mar-rekwiżiti tal-protezzjoni tad-dejta.

53. Il-KEPD jirrakkomanda li l-aspetti tal-protezzjoni tad-dejta li huma rilevanti għall-miżuri proposti relatati mal-armi tan-nar jiġu diskussi matul il-konsultazzjoni mal-parti interessata li għandha titwettaq mill-Kummissjoni. Huwa jirrakkomanda wkoll li jiġi kkonsultat il-Grupp Ewropew ta’ Esperti dwar l-Armi tan-Nar dwar kwistjonijiet ta’ protezzjoni tad-dejta.

54. Fir-rigward tal-proposti leġiżlattivi futuri li għandhom jitressqu mill-Kummissjoni wara din il-Komunikazzjoni, il-KEPD jirrakkomanda li tiddaħħal referenza espliċita għal-liġi applikabbli tal-UE dwar il-protezzjoni tad-dejta kull meta jkun involut l-ipproċessar ta’ dejta personali. Dan għandu jsir permezz ta’ dispożizzjoni sostantiva u ddedikata ta’ dawn il-proposti. Skont l-Artikolu 28(2) tar-Regolament (KE) Nru 45/2001, il-KEPD għandu jiġi kkonsultat dwar dawk il-proposti li jinvolvu l-ipproċessar ta’ dejta personali.

55. F’din l-Opinjoni, il-KEPD enfasizza r-rekwiżiti tal-protezzjoni tad-dejta li japplikaw għall-ġlieda kontra t-traffikar ta’ armi tan-nar illeċiti. Huwa jirrakkomanda li kwalunkwe leġiżlazzjoni futura f’dak il-qasam tikkunsidra r-rekwiżiti tal-protezzjoni tad-dejta bħan-neċessità, il-proporzjonalità, il-limitu tal-iskop, il-prinċipju tal-minimizzazzjoni tad-dejta, kategoriji speċjali tad-dejta, il-perjodu taż-żamma tad-dejta, id-drittijiet tas-suġġetti tad-dejta u s-sigurtà tal-ipproċessar. Huwa jirrakkomanda wkoll it-twettiq tal-valutazzjoni tal-impatt tal-protezzjoni tad-dejta, li tgħin sabiex jiġu speċifikati s-salvagwardji tal-protezzjoni tad-dejta li għandhom jiddaħħlu f’kull proposta, fejn neċessarju.

56. B’mod iktar speċifiku, il-KEPD jirrakkomanda li: (a) kwalunkwe proposta leġiżlattiva futura dwar l-istabbiliment ta’ standard tal-UE dwar l-immarkar għandha tispeċifika jekk hix se tiġi pproċessata kwalunkwe dejta personali, u jekk iva, liema minnha u fir-rigward ta’ min; (b) fir-rigward tal-ħruġ ta’ liċenzji għall-armi tan-nar, jiġi vvalutat il-bżonn tal-ipproċessar tad-dejta medika u etnika kif ukoll il-verifiki kriminali, u jiġu rispettati l-kundizzjonijiet li taħthom jistgħu jiġu pproċessati dawk il-kategoriji speċjali ta’ dejta, kif stabbilit fl-Artikolu 6 tad-Deċiżjoni Qafas tal-Kunsill 2008/977/ĠAI u l-Artikolu 8 tad-Direttiva 95/46/KE. Il-leġiżlazzjoni futura għandha tinkludi salvagwardji speċifiċi, bħal: l-indikazzjoni tal-iskop tal-ipproċessar, l-elenkar tat-tipi eżatti ta’ dejta li jistgħu jiġu pproċessati, ir-restrizzjoni tal-aċċess għal dejta sensittiva lill-persuni rilevanti biss li jeħtieġ li jkunu jafu u soġġett għall-obbligi ta’ segretezza professjonali (pereżempju professjonista tal-kura tas-saħħa, awtoritajiet uffiċjali awtorizzati), li jiżguraw li r-raġunijiet mediċi/etniċi/kriminali għaċ-ċaħda ta’ liċenzja jiġu ddikjarati b’mod ċar, u li jispeċifikaw il-modalitajiet għall-eżerċitar tad-drittijiet tas-suġġetti tad-dejta; (c) in-neċessità u l-proporzjonalità tar-reġistrazzjoni u l-iskrinjar obbligatorji tal-intermedjarji tal-armi tan-nar, jiġu stabbiliti biżżejjed qabel ma tiġi stabbilita din il-miżura; (d) rigward l-użu possibbli ta’ sensers bijometriċi f’pistoli intelliġenti, tiġi pprovduta fil-proposta rilevanti evidenza tar-riskji għas-sigurtà li tiġġustifika l-użu ta’ dejta bijometrika. Il-proposta għandha tindika t-tipi ta’ dejta bijometrika li għandhom jiġu pproċessati u l-miżuri ta’ sigurtà li jirregolaw l-aċċess għad-dejta, il-prevenzjoni tal-manipulazzjoni tad-dejta u l-kundizzjonijiet għall-aġġornament ta’ dejta bijometrika fil-każ li jinbidel is-sid; (e) l-aġġornament tal-gwida għall-uffiċjali tal-infurzar tal-liġi għandu jinkludi referenzi għar-regoli stabbiliti fid-Deċiżjoni Qafas tal-Kunsill 2008/977/ĠAI, b’mod partikolari fir-rigward tal-ipproċessar ta’ kategoriji speċjali ta’ dejta. Huwa jirrakkomanda wkoll li tiġi vvalutata n-neċessità tal-ipproċessar tad-dejta relatata mal-oriġini etnika tad-detentur tal-arma tan-nar; (f) fir-rigward tal-kooperazzjoni transfruntiera, l-iskambju transfruntier ta’ informazzjoni bejn awtoritajiet uffiċjali fl-UE għandu jinvolvi, kemm jista’ jkun possibbli, l-użu ta’ kanali siguri eżistenti; (g) jekk jinħoloq repożitorju ċentrali onlajn ta’ informazzjoni fattwali dwar tipi ta’ ballistiċi u ta’ armi, jiġi speċifikat fil-leġiżlazzjoni rilevanti li ma tiġi pproċessata ebda dejta personali; (h) fir-rigward tal-pjan tal-ġbir ta’ dejta dwar l-armi tan-nar, għandu jiġi żgurat li funzjonalitajiet ġodda li għandhom jiġu introdotti f’reġistri nazzjonali, SIS II u iArms jikkonformaw mar-regoli eżistenti dwar aċċess għal dawn il-bażijiet tad-dejta. Kwalunkwe pjan għall-estensjoni tal-aċċess għal dawk il-bażijiet tad-dejta għal entitajiet/utenti oħra, għandu jirrikjedi li l-bażi legali attwali tiġi emendata. L-aċċess għall-għodda tat-tfittxija f’dawk il-bażijiet tad-dejta, għandu jiġi ristrett għal utenti awtorizzati biss u r-riżultati ta’ dawk it-tfittxijiet għandhom ikunu parti minn tweġiba “hit” jew “no hit”.

Magħmul fi Brussell, is-17 ta’ Frar 2014. Giovanni BUTTARELLI Assistent Kontrollur Ewropew għall-Protezzjoni tad-Data

(1) COM(2013) 716 finali.

(2) Ara l-kawżi tal-Qorti tal-Ġustizzja C-62/90 tat-8 ta’ April 1992, Il-Kummissjoni vs il-Ġermanja, paragrafu 23, u C-404/92 tal-5 ta’ Ottubru 1994, X vs il-Kummissjoni, paragrafu 17; ECHR 17 ta’ Lulju 2008, I vs il-Finlanja (appl. Nru 20511/03), paragrafu 38 u ECHR tal-25 ta’ Novembru 2008, Armonas vs il-Litwanja (appl. Nru 36919/02), paragrafu 40.